Марко Ганчев
Цепене на дърва

chitanka.info

За всичко друго, но за брадва

не ми е минало през ум,

че също може да ме радва

и тя в житейския ми друм.

А случката почти нелепа:

изсъхнало това дърво,

та го сека сега и цепя

за огъня, че за какво?

Когато сам и с други хора

се палех тука като млад,

дървото сенчесто на двора

ме приютяваше на хлад.

Сега, когато се задава

отвсякъде към мене студ,

изсъхнало то да ми сгрява

ръцете за последен труд.

Жени прегръщал съм на младост,

идеи — заедно с това.

И днеска също имам радост:

прегръщам снопчета дърва.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.